सीमा पर तनाववृद्धि हो या टमाटर की मूल्यवृद्धि, दो-तीन महीने से ज्यादा नहीं टिकती
जम्मू- कश्मीर में रक्षा मंत्री ने कहा है कि भारत अब ताकतवर बनता जा रहा है। हम दुश्मन को सीमा के अंदर भी मार सकते हैं और ज़रूरत पड़ी तो उसे उस पार जाकर भी मार सकते हैं। Whether it is border tension or tomato price hike, it does not last for more than two-three months.
जम्मू- कश्मीर में रक्षा मंत्री ने कहा है कि भारत अब ताकतवर बनता जा रहा है। हम दुश्मन को सीमा के अंदर भी मार सकते हैं और ज़रूरत पड़ी तो उसे उस पार जाकर भी मार सकते हैं। सही है, लेकिन इस तरह के भाषणों का मतलब क्या आने वाले चुनावों के लिए मुद्दे तैयार करने की भूमिका बनाने से तो नहीं है? इतिहास बताता है भारत और पाकिस्तान, दोनों में ही चुनाव के कुछ महीनों पहले सीमा पर तनाव बनाने या इस तरह के भाषण देने की परम्परा पुरानी है।
नेता और सरकारें घरेलू समस्याओं की बजाय सरहद पर तनाव बढ़ाकर चुनाव लड़ना ज़्यादा मुफ़ीद मानते रहे हैं। देश में जब तनाव का माहौल रहता है तो सत्ता पक्ष के हित में वोट ज़्यादा पड़ते हैं, ऐसी मान्यता रही है। राजनाथ सिंह अगर अभी से यह काम कर रहे हैं तो इसमें कोई अचरज नहीं होना चाहिए।
कहने को महंगाई के मुद्दे पर कर्नाटक चुनाव हार चुकी भारतीय जनता पार्टी इस दिशा में कितना काम कर पा रही है, यह तो वही जाने, लेकिन सच यह है कि पेट्रोल- डीज़ल के दाम महीनों से स्थिर हैं, उनमें कोई कमी नहीं की गई है। उल्टे कंपनियों की मर्ज़ी से ज़रूर इनमें छोटी- मोटी घट- बढ़ होती रहती है।
आम लोगों के रोज़ काम आने वाले टमाटर सौ रुपए किलो तक पहुँच चुके हैं। इस ओर सरकार का ध्यान नहीं गया। हो सकता है तेज गर्मी और अचानक आई बारिश ही टमाटर के दाम बढ़ने का कारण हो, लेकिन जमाख़ोरी भी इसकी वजह हो सकती है। सरकार इस जमाख़ोरी पर तो अंकुश लगा ही सकती है। हालाँकि टमाटर चीज़ ही ऐसी है कि इसकी जमाख़ोरी भी मुश्किल होती है, लेकिन साइलो के जमाने में कुछ भी हो सकता है।
हो यह भी सकता है कि सरकार या उसका कोई अफ़सर कल को यह सलाह देता पाया जाए कि बारिश के दिनों में टमाटर नहीं खाना चाहिए, शरीर के लिए नुक़सानदेह होता है। पाँच रुपए किलो के भाव में फिंकने वाला टमाटर जब सौ रुपए किलो बिकने लगेगा तो गरीब और मध्यम वर्ग की थाली में आने वाली सब्ज़ी तो बिना टमाटर के ही होगी!
बहरहाल, टमाटर की मूल्यवृद्धि हो या सरहद पर तनाव वृद्धि, दोनों में ज़्यादा अंतर नहीं है। दो- तीन महीने का ही मामला होता है। चुनाव बाद सीमा पर फैला तनाव कम हो जाता है और इतने ही समय में टमाटर की भी नई फसल आ जाती है। घबराने की ज़रूरत नहीं है। टमाटर एक- दो महीने में वापस अपनी औक़ात में आ ही जाएगा।
… और बेफ़िक्र रहिए! यह लिजलिजा- सा टमाटर कोई प्याज़ की तरह दमदार और इतना सख़्त नहीं है कि एक- दो सरकारों की बलि ले ले। प्याज़ की बात और थी। उसमें अच्छे,भले-चंगे आदमी को रुला देने की ताक़त होती है। टमाटर का क्या है? इतना पोपला होता है कि हल्के से दबा भर दो तो पिचकारी छूट पड़ती है।